Vigan City, Ilocos Sur, May 11 (PIA) – Al-allukuyen ni Mayor Eva Marie S Medina ti World Heritage City a botosan dagiti agindeg iti intero a Pilipinas ti panagbalin a maysa kadagiti 7 Wonder Cities of the World ti siyudad babaen ti www..m7w.com/cities/en. Ta daytoy ket tangsit ket pagsayaatan ti sangkapagillian, saan laeng a ti Vigan.
Ket ti nasional a gobierno ket kangrunaan kuma a tumulong iti kampania ta ti Vigan laeng ti kakaisnuna a lugar ditoy Pilipinas a maysa kadagiti 28 a siudad ti lubong a makibalbalubal a mapili a 7 Wonder Cities ti lubong.
Daytoy ti bagas ti mensahena iti pannakalukat ti 2014 Viva Vigan Binatbatan Festival of the Arts idi Mayo 1, Labor Day, iti sango ti balay ti kaunaan a mannaniw iti Pilipinas a ni Leona Florentino, ti ina ti ama ti panagbubunggoy dagiti obreros ti Pilipinas a ni Don Isabelo de los Reyes.
Kasta met iti pannakailunsad ti kampania ti siudad iti rabiina didiay Vigan Convention Center a no sadino ket nasangaili ti executive director ti New7Wonder Cities organization a ni Jean Paul de la Fuente.
Kuna ni Medina a nagrigat ti makikompetision kadagiti nagdadakkel 27 a ciudad iti intero ti lubong a kas ti Vancouver, Kyoto, Athens,Prague, Chicago, Istanbul, Ho Chi Minh, Havana, Bangkok, Casablanca, Doha, Mendoza, Quito, Mumbai, Mexicity City, La Paz, Phnom Penh, London, Beirut, Reykjavk, Durban, Shenzen, Seoul, kenBarcelona.
Ngem adda iti pagsasao iti Ilokano a ‘ti bassit ket makapuling’, ken linagipna ti panagballaigi ni David kontra ken Goliath iti estoria iti Biblia.
Saan a gapu ta kayat ti dayaw daytoy a New 7 Wonder Cities of the World, ngem maipagpannakkel met ti vigan dagiti nagappuananna.
Kangrunaan la unayen ti inawatna manipud iti UNESCO nga award for heritage management. Maipaneknek a ti Vigan, uray no isu ti kabassitan kadagitoy asiudad ket us-usarenna amin a baknangna tapno mapadur-as ti biag dagiti agindeg bab aen pay laeng ti awan sardayna a panangaywanna kadagiti gamengna a kas ti tinawidna – ti kulturana ken ti pisikal a tawidna a maaw-awagan a World Heritage Site wenno gameng a tawid iti lubong.
Inawat pay ti Vigan dagiti nagduduma a pammadayaw gapu iti naisangsangayan a pannakamanehar ti gobierno. Nagbalin a kanayon a mangab-abak iti nutrision, iti local a gobierno, ken ti pannakasalluad dagiti karbengan dagiti ubbing.
Dakkel ti kaipapanan ti panagbalin ti Vigan a maysa kadagiti New 7 Wonder Cities of the World kuna ni Medina. Ta kas ti Puerto Princesa a nagbalin a New 7 Wonders of the World, nagbalin a 54,000 ti turistada iti binulan. Simmayaat ti biag dagiti agindeg. Immadu ti pagsapulan.
Napabassit ti kaso ti kinapanglaw. Ket babaen ti panagtitinnulong amin a Filipino a mangbotos ti Vigan, magun-od daytoy a panagbalin a New 7 Wonder Cities ti siudad.
Maiwaragag ti New 7 Wonder cities inton Disiembre 7 daytoy a tawen. Ti New7Wonder Cities ket isu ti maikatlo a global vote a binuangay ti New7Wonders kalpasan ti New 7 Wonders of the World, ken the New 7 Wonders of Nature a kampania.
Daytoy New 7 Wonder Cities ket maysa a lugar a pagdidinniskutiran iti amin a banag manipud urban planning, metropolitan governance, torismo ken arkitekto, kas kuna ti founder-president ti New7Wonders a nangilunsad ti kampania idi 2012, ni Bernard Weber. (ICR/MCA/PIA-1/Ilocos Sur)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn